Man kritiek ná ongeluk in fabriekFoto: ER24 ŉ 29-jarige man is in ŉ kritieke toestand nadat sy bene Donderdagoggend in ŉ groot masjien by ŉ fabriek in Krugersdorp vasgepen is. Russel Meiring, woordvoerder van ER24, het gesê die voorval het by ŉ steenkoolfabriek gebeur. Volgens Meiring is die man se bene vasgepen deur ŉ reuse- kurkskroef-tipe meganisme in die masjien. Dit is nie duidelik hoe dit gebeur het dat die man in die masjien beland het nie. “By paramedici se aankoms op die toneel was die man steeds in die masjien vasgevang. Hy het ernstige beserings aan sy onderbene opgedoen en was in ŉ kritieke toestand,” het Meiring gesê. Paramedici en werkers van die fabriek het ŉ plasmasnyer gebruik om die masjien oop te sny sodat die man bevry kon word. Hy is op die toneel behandel voordat hy na ŉ privaathospitaal in Krugersdorp gehaas is.